text: Oksbøl vil bruge gammelt rådhus
  02 maj 2011 kl. 16.22
  Det gamle rådhus i Oksbøl skal leve videre som vandrehjem. Til gengæld skal det nuværende vandrehjem omdannes til flygtningsmuseum. Det forslag blev i aften fremlagt.
  En arbejdsgruppe har i fire måneder arbejdet med forslaget til, hvordan det forholdsvis nye rådhus kan bruges aktivt i Oksbøls liv efter at kommunen er indlemmet i Varde Kommune.
  
  Tyske flygtninge
  Arbejdsgruppen foreslår at drive vandrehjem i bygningen i samarbejde med Danhostel og Oksbøl Idrætscenter. 
  Når vandrehjemmet flytter ind i rådhuset, foreslår arbejdsgruppen, at der indrettes museum i det nuværende vandrehjem. Oksbøl husede under og efter Anden Verdenskrig tusinder af tyske flygtninge. Den historie bør bevares, mener arbejdsgruppen.
  
  33.000 flere turister
  Det skønnes, at et flygtningemuseum vil kunne skaffe ca. 33.000 flere turister til Oksbøl om året.
  